**אסון מונפרנאס** היה תאונת רכבת שאירעה בשעה 16:00 ב-22 באוקטובר 1895, כאשר רכבת עלתה על בלם פגוש בתחנת מונפרנאס. כשהנהג ניסה לפצות על איחור של כמה דקות, הרכבת התקרבה מהר מדי לתחנה. הנהג ניסה להפעיל את בלם האוויר אך הדבר לא היה יעיל. לאחר שהרכבת עלתה על הבלם, היא התרסקה אל קיר התחנה והקטר נפל אל כיכר מתחת לתחנה. נוסעי הרכבת שרדו, אך אישה ששהתה ברחוב מתחת לתחנה נהרגה כאשר הריסות של הקיר נפלו עליה.

האסון
-----

ב-22 באוקטובר 1895, רכבת שהופעלה על ידי חברת Chemins de fer de l'Ouest, כללה קטר קיטור מס' 721 (סוג 2-4-0, סימון צרפתי 120) וכן שלושה קרונות מטען, קרון דואר אחד ושישה קרונות נוסעים. הרכבת יצאה מגרנוויל בזמן, בשעה 08:45, אך איחרה בכמה דקות כשהתקרבה לתחנה הסופית שלה בפריז - מונפרנאס, עם 131 נוסעים על הרכבת. במאמץ להשלים את הזמן האבוד, הרכבת התקרבה לתחנה מהר מהרגיל, במהירות של 40–60 קמ"ש. הנהג ניסה להפעיל את בלם האוויר של וסטינגהאוס, אך זה היה פגום או לא יעיל. בלמי הקטר לבדם לא הספיקו כדי לעצור את הרכבת, והקטר התנגש בקיר בעובי של 60 סנטימטר, ואז נפל לתוך כיכר רן, 10 מטרים מתחת למסילה. אישה שעמדה ברחוב למטה נהרגה מפגיעת הריסות של הקיר שהתרסק, ושני נוסעים, הכבאי, שני שומרים ועובר אורח שהיו ברחוב נפצעו.

האישה, מארי-אוגוסטין אגילארד, השגיחה על עמדת המכירה של בעלה, מוכר עיתונים, בזמן שהוא הלך לאסוף את עיתוני הערב.

לאחר האסון
----------

נהג הקטר נידון לחודשיים מאסר ולקנס של 50 פרנק על התקרבות מהירה מדי לתחנה. אחד השומרים נקנס ב-25 פרנק מאחר שהיה עסוק בניירת ולא הפעיל את בלם היד.

חברת הרכבות יצרה קשר עם משפחתה של האישה המנוחה, ודאגה לחינוך שני ילדיה הקטנים, וכן הציעה להם תעסוקה עתידית.[דרוש מקור]

קרונות הנוסעים לא נפגעו ונותקו בקלות מהקטר. עברו 48 שעות עד שההליך המשפטי והחקירה אפשרו לרכבת להתחיל בסילוק הקטר מהכיכר. נעשה ניסיון להזיז את הקטר עם 14 סוסים, אך זה נכשל. כננת של 250 טון, שאוישה בצוות בן 10 אנשים, הורידה תחילה את הקטר לקרקע ולאחר מכן הרימה את החלק המחבר בינו לבין הקרונות בחזרה לתחנה. כשהקטר הגיע לסדנאות הרכבת נמצא כי נגרם לו נזק קל.

בתרבות
------

שחזור של הרכבת לאחר האסון בפארק Mundo a Vapor בברזיל
הירידה מהפסים מופיעה בעטיפת האלבום של מיסטר ביג
ההריסות נשארו מחוץ לתחנה במשך מספר ימים וצולמו מספר פעמים. התמונות שהופצו מיוחסות לסטודיו לוי ובניו, ל. מרסייה, והנרי רוג'ר-ויולט.

התצלום של לוי ובניו הפך לאחד המפורסמים בתולדות התחבורה. התצלום, שנמצא כעת בנחלת הכלל, מופיע על דף השער בספר מבוא לניתוח שגיאות מאת ג'ון טיילור. התצלום מופיע על עטיפות האלבומים Lean Into It של להקת הרוק האמריקאית מיסטר ביג ו-Scrabbling at the Lock של להקת הרוק ההולנדית דה אקס עם טום קורה, שניהם יצאו לראשונה ב-1991, וכן על עטיפת האלבום מ-2019 Warranty Void If Removed של האמן הצרפתי דיאל אפ ג'רמי.

תאונת רכבת עם השתלשלות אירועים דומה מופיעה בפרק מהעונה החמישית של "תומאס הקטר וחברים" בשם "נוף טוב יותר לגורדון" (1998). התקרית מופיעה גם במהלך חלום ברומן מ-2007 התגלית של הוגו קברה והעיבוד הקולנועי שלו מ-2011, הוגו. הוא מתואר בסדרת הקומיקס הרפתקאותיו יוצאות הדופן של אדל בלאן-סק, באלבום הרביעי מומיות מטורפות משנת 1978.

קישורים חיצוניים
----------------

ויקישיתוף מדיה וקבצים בנושא **אסון מונפרנאס** בוויקישיתוף
* Richou, G. (9 נובמבר 1895). "L'Accident de la Gare Montparnasse". *La Nature* (בצרפתית) (1171). נבדק ב-10 ינואר 2019.

הערות שוליים
------------

1. 1 2 3  Richou 1895, pp. 369–370.
2. 1 2 3  Gare Montparnasse, Paris 1895, ‏24 באוקטובר 2012
3. 1 2 3  Accident à la gare de l'Ouest, ‏23 באוקטובר 2012
4. ↑  Richou 1895, p. 370.
5. ↑  "Memorial". People.csail.mit.edu. נבדק ב-23 באוקטובר 2012. `{{cite web}}`:  (עזרה)
6. ↑  "L'accident a la Gare Montparnasse". Iconicphotos.wordpress.com. 19 ביולי 2009. נבדק ב-23 באוקטובר 2012. `{{cite web}}`:  (עזרה)
7. ↑  John Robert Taylor (1997). *An Introduction to Error Analysis: The Study of Uncertainties in Physical Measurements*. University Science Books. ISBN 978-0-935702-75-0. נבדק ב-23 באוקטובר 2012. `{{cite book}}`:  (עזרה)
8. ↑  Mr. Big: Lean Into It, AllMusic, accessed 23 October 2018
9. ↑  Scrabbling at the Lock, AllMusic, accessed 22 October 2018
10. ↑  Warranty Void If Removed *Discogs.com*, accessed 9 February 2022.
11. ↑  "Train". *Tardi – Les Aventures Extraordinaires d'Adèle Blanc-Sec*. נבדק ב-1 בדצמבר 2011. `{{cite web}}`:  (עזרה)
12. ↑  "Jacques Tardi". *Lambiek.net*. נבדק ב-22 באוקטובר 2020. `{{cite web}}`:  (עזרה)